钦定古今图书集成/方舆汇编/职方典/第1360卷 > 《笔山书院记》区大伦
## 钦定古今图书集成/方舆汇编/职方典/第1360卷 > 《笔山书院记》区大伦

高州守曹公，甲寅春下车，即课诸生文艺，为之品骘，
殷殷不倦。乃谋于寮佐、县令曰：“百工居肆，以成其事，
士耑帖括，必资类聚，乃能熏陶德性，谕《难》经义，则书
院之设，有司所不能辞也。”问南岳书院旧址，业为菜
家圃矣。伐木于山，鸠埴于陶，命县丞陆应春、典史钱
弘绩，督诸工匠，于五月十五日告成。堂五楹，高一丈
九尺六寸，阔六尺。中为问奇堂，两旁列书舍，前为门，
门对三峰，因署其额曰“笔山书院”云。公淹贯典坟，雅
工词赋。登泰岱，陟二华，度邛崃，九折，足迹所至，辄有
留题。乃一麾兹土，不旋踵而敷化流惠。复构别业，集诸生讲诵其中，月三试而品瑕瑜。暇则偕参佐盼笔
山云物，相看不厌，其视古人岘首之游、河朔之饮差
胜耳。诸生景仰尼山，操觚擅技，亦知为山始于一篑
耶？学譬登高，业先知本。诸生务求其本，则胸藏万仞，
胜峙千秋，致雨兴云，濡溉六合，此曹公取义书院以
勖诸生意也。不然，矜氤氲之吐，娱枝叶之华，笔札相
高，意态相尚，单词偶合，则凌厉四方，片言可录，遂傲
睨千古。岂才不赡哉？“本不立也。自德性启辨于鹅湖，
至善开宗于白鹿，《良知》倡于四明，格物训于白沙，虽
藏真于洞壑，实栖心于圣统。诸生远宗孔孟，近师曹
公，婆娑文峰，优游道岫，气吞云梦，笔扫昆仑，入承明
之庐，奏《长杨》之赋，乘时奋发，曹公其大有造于斯矣。”
往文翁化蜀，令名归焉。曹公先守蜀郡，德化当不在
文翁下。至此首以兴贤育才为务，则滞一方者，殆若
不及矣。诸生可不图自修自证哉！笔山且藉以生色
矣。